Guidar_2/HEB.3.txt

1:Munokum milmiŋgiɗu kretiyenɗe, məs Maŋgəlva ayə nawtoŋgukum məlĩ nani, məɗumon wənna Zezu an Maŋgəlva aslən dəsan gən daya net məs dəlveŋge də wətaf an məs mədarban wənanəŋka.
2:Vi tayəɗɗa zəga təstəssə aza Maŋgəlva, muwelni vi wəzaŋka, va Moyis asan təstəs aka wəza eŋgil ana Maŋgəlva da pakə.
3:Mərkə gəla adayək ki gəla də gakdaka. Vaski bo Zezu adayək ki Moyis də gakdaka.
4:Gəla pak ɗəf dədaw ziw gəni, amma Maŋgəlvayi dədaw ziw gən zəga pakə.
5:Moyis təstəssi adəv gəla na Maŋgəlva pakə. Gawla na Maŋgəlvayi, apelik wənnet zigeɗ məs Maŋgəlva adarbet adəv pay məs dədazani.
6:Amma Krestuwi Wətən Maŋgəlva* məs də goŋga, Ɗəfdayayi eŋgil ana Maŋgəlva da, mənamtə gəla nani, an məppan wəsok zəm də goŋga nan ɓa, an mənam tatə gan ha pay wəgrak nani.
7:Əmpəs na Maŋgəlva amna: An kəpprəmənək wəlaw dəpaŋka,
8:kədawɓoŋgoŋ va net dəhiŋgiɗkum aɓoŋgoŋ akaw pay wərak agəɗ a muya ɓa.
9:Adaki dəhiŋgiɗkum arakawəni, aslanənək wəɓəs nawa, ko də adawlanən wəza naw wəsva kaklaw poɗo.
10:Ndəni kan gədəvu adə aketi, yaŋ nənah na: Tahəŋ wəzlaɓaŋ də wəɗum neti, də sənən tive naw ɓa.
11:Vi wəda gədəv nawi nəsuway na: Arəhaŋ na wətoŋ atəki naffet naw ɓa.
12:Milmiŋgiɗwa məzi zukum, vi ko ɗəf taka səmbokum adawsan də makran mbrayen məza də wətaf ɓa, kapan Maŋgəlva məs də Zeŋgille ɓa.
13:Məsəɓ sən zukum pay pakə ha faɗə, va dəpaŋka. Va ɗerewel anah na: Mambray adawmbəɗokum ɓa, kədawɓoŋgoŋ ɓa.
14:Vi mənam pak məkpaŋgək ɗii na Krestu, an mərmak wənnan də makram taka məppan ɓa, va mərma wənnan daga wətəŋ nani.
15:Ɗerewel na Maŋgəlva amna: An kəpprəmənək wəlan dəpaŋka, kədawɓoŋgoŋ va dəhiŋgiɗkum aɓoŋgoŋ aka Maŋgəlva ɓa.
16:Maynawaŋ dəpprəmən wəla Maŋgəlva aɓoŋgoŋ akan di? Ɗii məs Moyis agil git sə Misra pak nekəŋ.
17:Maynawaŋ gədəv Maŋgəlva adə aket wəsva kaklaw poɗo di? Gədəvən adək aket məɗɗaŋ mambraya, məs dəsbraŋ a muya amtaŋ.
18:Yaŋ Maŋgəlva a suwayə: Atoŋgoŋ na atəki naffet naw ɓa. Sit mədəŋga adawpel di? Aket ɗii muɓoŋgit nak adawpele.
19:Mulaka dətoŋgoŋ atəki naffet nak ɓa, vi dətafaŋ ɓa.